איור של ערמונית מוגדלת (ימין) לעומת ערמונית נורמלית (שמאל)
שלפוחית שתן (במתאר פרפר שחור) וערמונית מוגדלת בהדמיית אולטרה סאונד
**הגדלה שפירה של הערמונית** (או **שגשוג שפיר של הערמונית**) היא אחת הבעיות הרפואיות הנפוצות ביותר אצל גברים מבוגרים. הגדלת הערמונית נצפית בכ-40% מהגברים בשנות ה-50 לחייהם, וכ-70% בשנות ה-60.

בלוטת הערמונית מייצרת אצל גברים את נוזל הזרע. היא ממוקמת בצוואר שלפוחית השתן ועוטפת את השופכה. הגדלה שפירה של הערמונית גורמת ללחץ על השופכה, ולתסמינים הנובעים מחסימת מוצא השלפוחית.

תסמינים
-------

* תכיפות במתן שתן (הטלת שתן בתדירות גבוהה).
* דחיפות במתן שתן (צורך מיידי להטלת שתן ללא יכולת להתאפק).
* הטלת שתן תכופה בשעות הלילה (נוקטוריה).
* זרם שתן חלש.
* תחושת חוסר התרוקנות של השלפוחית.
* אי נקיטת שתן (חוסר שליטה על מתן שתן).
* כאבים בעת מתן השתן (דיסוריה).

מהלך המחלה
----------

התקדמות המחלה יכולה להתבטא בהידרדרות התסמינים, אצירת שתן, זיהומים בדרכי השתן ופגיעה בכליות.
התרופות בהן ניתן לטפל הן חוסמי אלפא ומעכבי האנזים 5-אלפא רדוקטאז.

חוסמי אלפא (Doxazosin (למשל קדקס), Alfozosin, Tamsulosin, Terazosin) מקלים על התסמינים באמצעות הרפיית השרירים סביב השופכה.  

מעכבי האנזים 5 אלפא רדוקטז (Finasteride, Dutasteride), ההופך טסטוסטרון לדיהידרוטסטוסטרון (DHT) מקטינים בטווח הארוך את גודל הערמונית ובכך מגיעים לתוצאות טובות בשיפור הסימפטומים. שיא פעולת התרופות (הקטנת הבלוטה והשיפור בתסמינים) הוא כעבור מספר חודשים מתחילת הטיפול.
הטיפול המשולב בחוסמי אלפא ומעכבי 5 אלפא רדוקטז משלב את יתרונות שתי הקבוצות, ומוריד את שיעורי התקדמות המחלה בגברים בעלי ערמוניות גדולות.

טיפול חודרני בתופעה
-------------------

הטיפול הניתוחי המקובל ביותר הוא כריתת הערמונית דרך השופכה. כאשר הערמונית גדולה במיוחד יש לעיתים צורך בניתוח פתוח. לניתוח הקונבנציונלי תופעות לוואי העלולות להיות בלתי הפיכות כמו פגיעה בתפקוד המיני ופגיעה בשליטה על מתן שתן.

בשנת 2009 הודיע ירחון האורולוגים האירופאי (European Urological Review) על זיהוי סיבת הגדלת הערמונית ופיתוח שיטת טיפול חדשה לפתרון בעיית הערמונית המוגדלת. הטיפול, פרי פיתוח של צמד רופאים ישראלים (גת וגורן), מבוסס על צנתור דו צדדי המוביל להקטנה משמעותית של הערמונית וכתוצאה מכך לנסיגה בסימפטומים. זאת ללא תופעות הלוואי הידועות של הניתוח הרגיל.

טיפול לייזר בתופעה
------------------

קיימים מספר טיפולי לייזר לטיפול בבעיית הגידול השפיר של הערמונית. טיפול HoLEP (**Holmium Laser Enucleation of the Prostate)** הוא אחד מהם. טיפול HoLEP הוא היחיד שמאושר ע"י איגוד האורולוגים האמריקאי. בניתוח HoLEP מסירים את הרקמה העודפת של הערמונית שחוסמת את האורארטה ובעזרת מכשיר נוסף חותכים את הרקמה לחתיכות קטנות שמפונות מחוץ לגוף בקלות.

קישורים חיצוניים
----------------

ויקישיתוף מדיה וקבצים בנושא **הגדלה שפירה של הערמונית** בוויקישיתוף
* הערך "הגדלה שפירה של הערמונית - Benign prostatic hypertrophy", באתר ויקירפואה
* עמוס נאמן, ערמונית: הבלוטה הגברית שגדלה עם הגיל, באתר של "שירותי בריאות כללית"
* דר' שלום כץ - מידע מורחב אודות ערמונית, ערמונית מוגדלת, דרכי הטיפול השונות בערמונית מוגדלת

הערות שוליים
------------

1. ↑  Berry SJ, Coffey DS, Walsh PC, Ewing LL.**The development of human benign prostatic hyperplasia with age.** J Urol. 1984 Sep;132(3):474-9. PMID 6206240
2. ↑  McConnell JD, Roehrborn CG, Bautista OM et al.  **The long-term effect of doxazosin, finasteride, and combination therapy on the clinical progression of benign prostatic hyperplasia.** N Engl J Med. 2003 Dec 18;349(25):2387-98. PMID 14681504
3. ↑  European Urological Review - Reversal of Benign Prostate Hyperplasia 2010 - ירחון איגוד האורולוגים האירופאי מכריז על טיפול חדש
4. ↑  חדשות Sky News מדווחים על פריצת הדרך הישראלית לטיפול בערמונית מוגדלת
5. ↑    
שגיאות פרמטריות בתבנית:צ-מאמר   
פרמטרי חובה [ מחבר ] חסרים {{{מחבר}}}, Surgery for benign prostatic hyperplasia, **Wikipedia**, 2023-10-10
6. ↑  J. Kellogg Parsons, Philipp Dahm, Tobias S. Köhler, Lori B. Lerner, Timothy J. Wilt, Surgical Management of Lower Urinary Tract Symptoms Attributed to Benign Prostatic Hyperplasia: AUA Guideline Amendment 2020, **Journal of Urology** 204, 2020-10, עמ' 799–804 doi: 10.1097/JU.0000000000001298

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007541096005171
* GND: 4137018-1
* LCCN: sh85107609
* LNB: 000328408
* NDL: 00967993
* NKC: ph317206

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.